## Kvinde kend din kampdag! I anledning af kvindernes internationale kampdag den 8. marts inviterer Nationalmuseet til morgensalon om kvindeundertøj og til særomvisning om ligestilling og stemmeret. Klædt på fra morgenstunden - Morgensalon om kvindeundertøj

**Tirsdag d. 8. marts 2016 kl. 8.30 - 9.30**

Kom glad og morgenfrisk, når Nationalmuseet åbner dørene op til en morgensalon om kvindernes inderste beklædning. Man siger som bekendt, at klæder skaber folk. Kvindeundertøj fortæller ikke bare om skiftende modeluner og trends, men i lige så høj grad også om kvindeidealer, kvindeliv og frigørelse.

Margit Ambeck er passioneret kvindeundertøjssamler. Hun vil blandt andet fortælle om ”oldemors unævnelige” og vise originale eksempler på 1900-tals undertøj udført med det fineste broderi og blondeværk.

Etnolog Marie Riegels Melchior fra Københavns Universitet fortæller om undertøjets kulturhistorie, modens betydning for kvinder og hvordan de udtrykker sig gennem deres beklædning – herunder også via den inderste af slagsen.

**Pris: 25 kr. inkl. kaffe.**
Køb billet [HER](http://billet.natmus.dk/tickets/morgensalon-8-marts/)  **Særomvisning: Ligestilling og stemmeret**

**Tirsdag d. 8. marts 2016 kl. 15.00 og 16.00**

Med udgangspunkt i udstillingen Danmarkshistorier 1660-2000 inviteres publikum med på en særomvisning om demokrati, ligestilling og stemmeret. Fra 1700-tallets enevældesamfund, over Grundlovens fødsel i 1849, til indførelsen af kvinders valgret i 1915. Omvisningen guider dig gennem danmarkshistorien frem til det folkelige demokratis endelige gennembrud. Undervejs lægges der særligt vægt på kampen for kvinders politiske, erhvervsmæssige og juridiske ligestilling.

**Pris: 50 kr.**
Køb billet [HER](http://billet.natmus.dk/tickets/omvisning-demokrati-ligestilling-og-stemmeret/) eller i Informationen på dagen.

 **NB: Mænd er naturligvis også meget velkomne til begge arrangementer.**